Plofstof, ammunisie op plaas gevindKratte met vuurwapens en plofstof is Saterdag onder die grond op ŉ plaas naby Rustenburg, Noordwes, gevind. Die plaas is geleë op Boons, sowat 45km suid van Rustenburg. Kaptein Adele Myburg, ŉ polisiewoordvoerder, het Maandag gesê ŉ plaaswerker was op ŉ stootskraper besig om van bloekombome ontslae te raak, toe hy op die kratte afgekom het. Die werker het die plaaseienaar in kennis gestel, wat die polisie ontbied het. “Gewere, handgranate, plofstof en ammunisie is toegevou in plastiek en foelie gevind,” het Myburg gesê. “Van die items was erg geroes en daar word vermoed dat dit vir langer as tien jaar begrawe was. Die gebied is met ŉ metaalverklikker deursoek en daar is ook op ŉ landmyn afgekom,” het Myburg bygevoeg. Die items is vir ballistiese toetse gestuur. Niemand is nog in verband met die voorval in hegtenis geneem nie.